Etter det TV 2 erfarer bestod ikke Gilbert Koomson den medisinske testen i Colorado Rapids.

Sogndals Gilbert Koomson (22) blir ikke MLS-spiller likevel.

Forrige sesongs assistkonge var så godt som klar for Colorado Rapids, men etter det TV 2 erfarer bestod ikke ghaneseren den medisinske testen i Denver-klubben.

Tidligere i år skrev TV 2 at klubbene var enige om en overgangssum på 600 000 dollar pluss bonus for angrepsspilleren.

Sportssjef i Sogndal Håvard Flo ønsker ikke å forklare hva som har gått galt overfor TV 2.

– Jeg kan ikke verken avkrefte eller bekrefte noe rundt hva som skjedde. Vi har hatt en god dialog med Colorado en lang stund nå, men vi kom til slutt ikke til en avtale, sier Flo.

– Hva skjedde under den medisinske testen?

Jeg kan ikke kommentere noe rundt det. Det får media spekulere i, sier Flo.

– Hva skjer med Koomson nå? Er han form til å spille i Sogndal?

– Vi er glad Gilbert blir hos oss. Han er motivert og i form til å trene med oss nå, sier Flo.

22-åringen hadde en svært god sesong for Sogndal i 2016, og leverte tre mål og ti målgivende.

Koomson debuterte også på det ghanesiske landslaget i fjor, men er ikke en del av landslagssjef Avram Grants tropp til Afrikamesterskapet.

En som har bestått den medisinske testen i Colorado er Bismark Adjei-Boateng. Etter det TV 2 erfarer går spilleren som har vært på lån fra Manchester City til Strømsgodset, for om lag 6-7 millioner norske kroner. For øyeblikket befinner «Nana» seg i Norge i påvente av amerikansk visum.